Både nord og syd for fjorden blev der uddelt bøllebank til modstanderne, da Aalborg Pirates og Frederikshavn White Hawks sejrede over henholdvis Herning Blue Fox og Rødovre Mighty Bulls.

Isen er langt fra smeltet for de to nordjyske ishockeyklubber Aalborg Pirates og Frederikshavn White Hawks. Tirsdag aften formåede begge klubber at hive en sejr hjem på hjemmebane. Aalborg Pirates vandt topopgøret på Aalborg Portland Park mod Herning Blue Fox med 5-4. Frederikshavn White Hawks sikrede fansene én på opleveren med en 5-2 sejr. Hos Pirates kom sejren i hus efter et comeback i tredje periode, efter Højbjerg-tvillingerne Mikkel og Martin landede hver deres scoring på bare 15 sekunder. Dermed blev det, der lignede et nederlag, vendt til piraternes fordel. Sejren ligger lunt i svinget på Aalborg Pirates vej til at vinde Metal Ligaen. Netop nu fører aalborgenserne med 19 point. Der er otte kampe tilbage i grundspillet. Frederikshavn White Hawks fik også sat vigtige nordjyske point ind på kontoen med sin 5-2 sejr over Rødovre Mighty Bulls. Ifølge holdet selv er der nogle ting, der skal arbejdes med frem mod slutspillet - men de fremmødte fans blev forkælet med seværdig ishockey, lyder det på White Hawks hjemmeside.